张栻
清明后七日与客同为水东之游翌朝赋此
平生山水癖，妙处只自知。
夙约常寡味，邂逅惬心期。
幅巾与藜杖，安步随所之。
朅来坐官府，颇觉此原违。
城头望群峰，欲往类绊羁。
三春苦风雨，晴日一伸眉。
沙边散车骑，竹舆从呕咿。
独与三四客，野服相追随。
亭高俯空旷，洞古探环奇。
县崖隐日月，幽壑蟠蛟螭。
涧水杂鸣佩，松风发清吹。
兴来即倾酒，语到亦论诗。
聊揩簿书眼，偿此閒暇时。
所历固未厌，所感多余思。
昔游木叶下，今兹绿阴肥。
江山虽可识，岁月乃如驰。
素餐岂不念，怀安敢云私。
归来耿不寐，欹枕听晨鸡。